**ΔΕΛΤΙΟ ΤΥΠΟΥ**  
**Επίσκεψη του Δημάρχου Λευκάδας στην Αστυνομική Διεύθυνση Λευκάδας**

Την Αστυνομική Διεύθυνση Λευκάδας επισκέφθηκε ο Δήμαρχος Λευκάδας, κ. Ξενοφών Βεργίνης, ενόψει των εορτών του Πάσχα, συνοδευόμενος από τους Αντιδημάρχους κ. Γεράσιμο Άρματα και κ. Νικόλαο Λάζαρη.

Κατά την επίσκεψη, ο Δήμαρχος είχε συνάντηση με τον Αστυνομικό Διευθυντή Λευκάδας, Ταξίαρχο κ. Κωνσταντίνο Σπυρόπουλο, τον Υποδιευθυντή κ. Χριστοφάνη Σιώζο και τον Διοικητή του Τμήματος Τροχαίας, κ. Επαμεινώνδα Κατωπόδη.

Η συνάντηση πραγματοποιήθηκε σε θετικό και εγκάρδιο κλίμα, με τον Δήμαρχο να εκφράζει την εκτίμησή του για το δύσκολο και απαιτητικό έργο που επιτελεί καθημερινά η Ελληνική Αστυνομία στο νησί. Εξέφρασε την αμέριστη στήριξη της Δημοτικής Αρχής προς τα Σώματα Ασφαλείας, τονίζοντας τη σημασία της διαρκούς συνεργασίας για την ασφάλεια και την ποιότητα ζωής των πολιτών.

Στο πλαίσιο της επίσκεψης, ο Δήμαρχος χαιρέτησε προσωπικά τους αστυνομικούς που βρίσκονταν στα γραφεία και τα τμήματα, ανταλλάσσοντας ευχές για καλό Πάσχα, με υγεία και δύναμη στο έργο τους.

Η Δημοτική Αρχή επαναβεβαιώνει τη διάθεσή της για συνεχή και εποικοδομητική συνεργασία με τις αστυνομικές αρχές, στηρίζοντας έμπρακτα το έργο τους προς όφελος της τοπικής κοινωνίας.

Από το Δήμο Λευκάδας